b'\n_START_ARTICLE_\nSmrt dolgo po umiranju ali Marjetica\n_START_SECTION_\n1. Na pragu smrti\n_START_PARAGRAPH_\nV nedograjeni hi\xc5\xa1i v samoti sredi gozda Marjetica umira. Z mo\xc5\xbeem Silnim obujata spomine na njuno ljubezen in \xc5\xbeivljenje, ona se poslavlja tudi od skupine ma\xc5\xa1\xc4\x8devalk, ki jim je pripadala, preden je \xc5\xa1la s Silnim.\n_START_SECTION_\n2. Miting bole\xc4\x8dine in ma\xc5\xa1\xc4\x8devanja\n_START_PARAGRAPH_\nMa\xc5\xa1\xc4\x8devalke se borijo v prvih vrstah, tam so, kjer je najbolj vro\xc4\x8de in kamor si drugi ne upajo. Silnemu ni prav, do hodijo \xc5\xbeenske pred strojnice - bilo jih je \xc5\xa1tirideset, zdaj jih je samo \xc5\xa1e sedem. Ma\xc5\xa1\xc4\x8devalke branijo svoje\xc2\xa0\xc2\xbbpravice\xc2\xab, saj nobena nima ve\xc4\x8d nikogar na svetu, vse so jim zverinsko pobili. Na svojih mitingih se spominjajo, da ne bi pozabile, one se ne tol\xc4\x8dejo za bolj\xc5\xa1i svet, one se samo ma\xc5\xa1\xc4\x8dujejo... Silni in Mala se zaljubita in ma\xc5\xa1\xc4\x8devalke menijo, do naj gresta pro\xc4\x8d, v njegovo brigado, med njimi nimata kaj po\xc4\x8deti. Ko ho\xc4\x8de par zapustiti staro \xc5\xa1olo, kjer se skrivajo ma\xc5\xa1\xc4\x8devalke, se zasli\xc5\xa1ijo zunaj streli, ma\xc5\xa1\xc4\x8devalke privedejo dva mo\xc5\xa1ka. Oba sta sumljiva, oba mo\xc5\xbena izdajalca; kon\xc4\x8dno se odlo\xc4\x8dijo in starej\xc5\xa1ega ustrelijo, mlaj\xc5\xa1ega pa priklenejo na Staro mamo, da ne bi u\xc5\xa1el. - Med njimi se za\xc4\x8dne pogovor, ki poka\xc5\xbee, da je v njih \xc5\xa1e dosti srca. Njihov svet je svet krvi in smrti, toda za tiste, ki bodo pre\xc5\xbeiveli, nekaj mora ostati, vsaj spomin nanje, \xc4\x8de ne drugega. Pred u\xc4\x8dilom-okostnjakom va\xc5\xa1kega u\xc4\x8ditelja slovesno poro\xc4\x8dijo Silnega in Malo z naro\xc4\x8dilom, da morata za vse njih imeti veliko otrok; njim naj pripovedujeta o preteklosti, da se ne izgubi. Odslej ju ne bodo pu\xc5\xa1\xc4\x8dale v prvo vrsto, ostajala bosta zadaj, do bodo vsi vedeli: zato so se borile te \xc5\xbeenske, imele so \xc5\xa1e kaj ve\xc4\x8d kot samo ma\xc5\xa1\xc4\x8devanje! Silnemu in Mali, ki jo preimenujejo v Marjetico, pripravijo poro\xc4\x8dno posteljo v \xc5\xa1olskem kabinetu: vojne bo kmalu konec, treba bo kar na delo...Vse so v mehkem, prazni\xc4\x8dnem razpolo\xc5\xbeenju, ho\xc4\x8dejo predati svet naprej kor najbolj poraben, dober, varen... Zunaj krik, Stara mama, ki je malo prej od\xc5\xa1la z jetnikom ven, se privle\xc4\x8de smrtno ranjena: jetnik jo je bil zabodel in u\xc5\xa1el, o\xc4\x8ditno niso ustrelile pravega. \xc5\xbdenske opozorijo mladoporo\xc4\x8denca, naj se prebijeta do njegove brigade, same pa sprejmejo boj in vse do zadnje padejo.\n_START_SECTION_\n3. Zadnja no\xc4\x8d\n_START_PARAGRAPH_\nMarjetico boli, da s Silnim nista mogla imeti otrok, izdala je upanje svojih tovari\xc5\xa1ic. Ho\xc4\x8de, naj se Silni po njeni smrti poro\xc4\x8di, naj ima otroke in jim pripoveduje tudi o njej... Silni tega ne more obljubiti. Marjetica si \xc5\xa1e za\xc5\xbeeli partizansko pesem in ugasne, Silni pa stori vse tako, kot je bila \xc5\xbeelela: naravna plo\xc5\xa1\xc4\x8do na gramofon, ji polo\xc5\xbei v naro\xc4\x8dje \xc5\xa1opek marjetic, sam pa s stisnjenimi zobmi me\xc4\x8de petarde in strelja skoz okno v no\xc4\x8d.'